Α4-0308/95

Ψήφισμα σχετικά με την ανακοίνωση της Επιτροπής προς την αρχή του προϋπολογισμού για τις νομικές βάσεις και τα ανώτατα ποσά

Το Ευρωπαϊκό Κοινοβούλιο,

- έχοντας υπόψη τη Συνθήκη για την ίδρυση της Ευρωπαϊκής Κοινότητας και ιδίως τις δημοσιονομικές διατάξεις της (άρθρα 199 έως 209),

- έχοντας υπόψη την ανακοίνωση της Επιτροπής προς την αρχή του προϋπολογισμού σχετικά με τις νομικές βάσεις και τα ανώτατα ποσά (SEC(94)1106 - C4-0139/94),

- έχοντας υπόψη τις διατάξεις του δημοσιονομικού κανονισμού της 21ης Δεκεμβρίου 1977 που εφαρμόζεται στο γενικό προϋπολογισμό των Ευρωπαϊκών Κοινοτήτων, σχετικά με τη χρηστή διαχείριση, το δημοσιονομικό δελτίο και την εκτέλεση του προϋπολογισμού, όπως τροποποιήθηκε και ισχύει σήμερα,

- έχοντας υπόψη την κοινή δήλωση του Ευρωπαϊκού Κοινοβουλίου, του Συμβουλίου και της Επιτροπής της 4ης Μαρτίου 1975 «περί καθιερώσεως διαδικασίας συνεννοήσεων,"

- έχοντας υπόψη την κοινή δήλωση της 30 Ιουνίου 1982 του Ευρωπαϊκού Κοινοβουλίου, του Συμβουλίου και της Επιτροπής όσον αφορά διάφορα μέτρα προκειμένου να εξασφαλισθεί καλύτερη λειτουργία της διαδικασίας του προϋπολογισμού, και ιδίως τις ρυθμίσεις του σημείου IV, παράγραφος 3, σημεία β και γ,

- έχοντας υπόψη τη διοργανική συμφωνία της 29ης Οκτωβρίου 1993 για τη δημοσιονομική πειθαρχία και τη βελτίωση της διαδικασίας του προϋπολογισμού και ιδίως τη δήλωση επί του δευτέρου εδαφίου της παραγράφου 7 για τα ανώτατα ποσά και την απαίτηση νομικής βάσης,

- έχοντας υπόψη την κοινή δήλωση της 6ης Μαρτίου 1995 σχετικά με τον καθορισμό των δημοσιονομικών διατάξεων στο ψήφισμα νομοθετικού περιεχομένου η οποία διευκρινίζει τις προϋποθέσεις εγγραφής του «ποσού που κρίνεται απαραίτητο» ((ΕΕ C 293 της 8.11.1995, σελ. 4)) στις πράξεις νομοθετικού περιεχομένου όσον αφορά τα πολυετή προγράμματα που εγκρίνονται με συναπόφαση και εκείνα που δεν υπόκεινται σ'αυτή τη διαδικασία,

- έχοντας υπόψη το ψήφισμά του της 17ης Μαΐου 1995 ((ΕΕ C 151 της 19.06.95, σελ. 56)) σχετικά με τη λειτουργία της Συνθήκης για την Ευρωπαϊκή Ένωση εν όψει της Διακυβερνητικής Διάσκεψης του 1996 - Υλοποίηση και ανέλιξη της Ένωσης,

- έχοντας υπόψη την έκθεση της Επιτροπής Προϋπολογισμών και τη γνωμοδότηση της Επιτροπής Κοινωνικών Υποθέσεων και Απασχόλησης,

Α. εκτιμώντας ότι η ανακοίνωση της Επιτροπής αποτελεί συνέχεια των ρυθμίσεων που είχαν καθιερωθεί με την κοινή δήλωση της 30 Ιουνίου 1982 και οι οποίες δεν είχαν εφαρμοσθεί μέχρι σήμερα κατά τρόπο ικανοποιητικό,

Β. εκτιμώντας ότι με την εν λόγω ανακοίνωση προτείνονται νέες διαδικασίες για τη δημιουργία μιας νομικής βάσης για νομοθετικές πράξεις με δημοσιονομική επίπτωση,

Γ. υπενθυμίζοντας ότι, κατά τη διάρκεια του τριλόγου της 4ης Απριλίου 1995, το Συμβούλιο υπογράμμισε την ανάγκη να επιτευχθεί συμφωνία για τις νομικές βάσεις θεσπίζοντας τις γενικές αρχές και προτείνοντας ένα επιχειρησιακό διάγραμμα το οποίο να αφορά στην έγκριση των νομικών βάσεων για τις νέες θέσεις και, συγχρόνως, στην εκκαθάριση του παρελθόντος,

Δ. εκτιμώντας ότι η διαμόρφωση του εν λόγω πλαισίου «νέων διαδικασιών» αποτελεί συνάρτηση των διατάξεων που διέπουν σήμερα τα αντίστοιχα δικαιώματα πρωτοβουλίας των θεσμικών οργάνων, τις εξουσίες της αρχής προϋπολογισμού και τις διαδικασίες για την έγκριση πράξεων νομοθετικού περιεχομένου, οριοθετείται δε από τις εν ισχύι δημοσιονομικές προοπτικές,

Ε. εκτιμώντας ότι με τις προτεινόμενες διαδικασίες δεν αίρονται οι ουσιαστικές αδυναμίες των προηγούμενων ρυθμίσεων εφόσον εξακολουθούν να παρουσιάζουν κενά και θεσμικές αδυναμίες και δεν είναι σε θέση να εξασφαλίσουν οριστική λύση του προβλήματος,

ΣΤ. εκτιμώντας ότι η οριστική λύση μπορεί να επιτευχθεί μόνον μέσω της αναθεώρησης των δημοσιονομικών διατάξεων της Συνθήκης[semigr ] ότι μια τέτοια εξέλιξη συνδέεται αναπόφευκτα με τα αποτελέσματα της Διακυβερνητικής Διάσκεψης σχετικά με την αναθεώρηση της Συνθήκης,

Ζ. εκτιμώντας ότι η έλλειψη σαφούς και ενιαίας εφαρμογής της απαίτησης για νομική βάση δεν εγγυάται την απρόσκοπτη κατάρτιση και λειτουργία του προϋπολογισμού,

Η. εκτιμώντας ότι, αντιθέτως, η επίτευξη νομικών βάσεων για την εκπόνηση κοινοτικών δράσεων μέσω του κοινοτικού προϋπολογισμού, ενισχύει το αίσθημα ευθύνης όσον αφορά τη διαχείριση των δημοσιονομικών της Ένωσης και εδραιώνει την αξιοπιστία της αρχής προϋπολογισμού,

Θ. εκτιμώντας ότι, όμως, δεν πρέπει να λησμονείται το γεγονός ότι ο κοινοτικός προϋπολογισμός αποτέλεσε αφετηρία για την ανάληψη, ανάπτυξη και καθιέρωση μεγάλου αριθμού πολιτικών και δράσεων εντός και εκτός Κοινότητας,

Ι. εκτιμώντας ότι θα πρέπει επίσης το Συμβούλιο, στο πλαίσιο των αρμοδιοτήτων του, να λάβει περισσότερο υπόψη τις δημοσιονομικές προτεραιότητες που έχει καθορίσει το Κοινοβούλιο,

ΙΑ. εκτιμώντας ότι, υπό αυτό το πρίσμα, πρέπει να αποφευχθεί η προσφυγή σε υπερβολική νομοθετική εργασία για να μη δυσχερανθεί η λειτουργία του προϋπολογισμού και ότι, συνεπώς, απαιτείται η ύπαρξη νομικής βάσης για τις σημαντικές κοινοτικές δράσεις[semigr ] ότι η ανάληψή τους μπορεί να αποτελεί συνέχεια πρότυπων ή προπαρασκευαστικών δράσεων που δεν απαιτούν την ύπαρξη νομικής βάσης,

1. υπενθυμίζει την υποχρέωση διασφάλισης της απρόσκοπτης κατάρτισης και λειτουργίας του προϋπολογισμού[semigr ]

2. αναμένει την επίτευξη βιώσιμης μακροχρόνιας λύσης η οποία να βασίζεται στην μέσω της Συνθήκης βελτίωση της διαδικασίας του προϋπολογισμού, στην αναβάθμιση του ρόλου της αρχής προϋπολογισμού στο σύνολό της και στην ισότιμη συμμετοχή του Κοινοβουλίου στις νομοθετικές διαδικασίες[semigr ]

3. θεωρεί ότι απαιτείται επίσης η αντιμετώπιση του προβλήματος βραχυπρόθεσμα μέσα σε πνεύμα δημοσιονομικής πειθαρχίας και πολιτικής ευθύνης[semigr ]

4. κρίνει ως εκ τούτου ότι το ζήτημα της νομικής βάσης δεν είναι δυνατό να επιλυθεί χωρίς να γίνουν συγχρόνως αποδεκτές, σε μεγαλύτερο βαθμό, από το Συμβούλιο και την Επιτροπή οι προτεραιότητες που το Ευρωπαϊκό Κοινοβούλιο υιοθέτησε με το ψήφισμά του πριν από την παρουσίαση του προσχεδίου προϋπολογισμού από την Επιτροπή[semigr ]

5. φρονεί ότι, υπό το πρίσμα αυτό, η ανακοίνωση της Επιτροπής δίνει το έναυσμα για τη διαμόρφωση ενός αποδεκτού, βραχυπρόθεσμα λειτουργικού πλαισίου κατάρτισης και εκτέλεσης του προϋπολογισμού[semigr ]

6. καλεί με δική του πρωτοβουλία το Συμβούλιο και την Επιτροπή σε τρίλογο για τη διαμόρφωση του εν λόγω πλαισίου, το οποίο να συμπληρώνει την κοινή δήλωση της 6ης Μαρτίου 1995 για ό,τι αφορά το «ποσό που κρίνεται απαραίτητο»[semigr ] δηλώνει όμως ότι η αναζήτηση μιας τέτοιας «προσωρινής» λύσης δεν προδικάζει την οριστική και αποτελεσματική αντιμετώπιση του προβλήματος μέσα στο πνεύμα της παραγράφου 2 ανωτέρω και ότι δεν δεσμεύεται για τη συνέχισή της εάν δεν επέλθουν τελικά οι επιθυμητές θεσμικές βελτιώσεις[semigr ]

7. τονίζει εξάλλου ότι, ελλείψει μιας τέτοιας συνολικής ρύθμισης, οι ενδεχόμενες διαφωνίες μεταξύ των δύο κλάδων της αρχής προϋπολογισμού θα πρέπει να επιλύονται μέσω ad-hoc διαδικασίας τριλόγου[semigr ]

8. κρίνει ότι το πεδίο εφαρμογής του αναφερόμενου στο σημείο 6 πλαισίου δεν πρέπει να είναι περιορισμένο, αλλά να καλύπτει κάθε δυνατή δράση που συμβάλλει στην υλοποίηση της Συνθήκης[semigr ]

9. εκτιμά ότι οι πρότυπες ή προπαρασκευαστικές δράσεις πρέπει να αποβλέπουν στην ανάπτυξη πολυετών προγραμμάτων και να μην αποτελούν αυτοσκοπό[semigr ]

10. θεωρεί εν προκειμένω απαραίτητο τον προσδιορισμό χρονικής περιόδου, καθώς και τον προσδιορισμό ενός μη ενιαίου ενδεικτικού ποσού[semigr ]

11. πιστεύει για ό,τι αφορά:

α) τη χρονική περίοδο, ότι αυτή πρέπει να λαμβάνει υπόψη το είδος της νομοθετικής διαδικασίας που απαιτείται για την υιοθέτηση της νομικής βάσης, χωρίς ωστόσο αυτή η περίοδος να υπερβαίνει συνολικά τρία δημοσιονομικά έτη,

β) για ό,τι αφορά το ενδεικτικό ποσό, ότι αυτό εξαρτάται από τις δυνατότητες που παρέχουν οι δημοσιονομικές προοπτικές και δικαιολογείται από τις συνθήκες που επικρατούν στον τομέα στον οποίο πρόκειται να αναληφθεί η προτεινόμενη δράση.

12. υπογραμμίζει ότι η εγγραφή πιστώσεων χωρίς νομική βάση υπό τις ανωτέρω προϋποθέσεις, εξαρτάται, τόσο εντός της Επιτροπής όσο και ανάμεσα στην Επιτροπή και την αρχή του προϋπολογισμού, από την καθιέρωση μηχανισμού που να εξασφαλίζει την άνευ καθυστερήσεων ακώλυτη ανάληψη των απαιτούμενων ενεργειών για την επίτευξη νομικής βάσης, την ανελλιπή παρακολούθηση των διαδικασιών και την πλήρη ενημέρωση της αρχής του προϋπολογισμού στα πλαίσια κατάρτισης και εκτέλεσης του προϋπολογισμού[semigr ]

13. τονίζει σχετικά με αυτό ότι η μη εκτέλεση των εγκεκριμένων πιστώσεων θα πρέπει να αιτιολογείται δεόντως και να μην αποτελεί απλώς το αντικείμενο μηχανικής επαναχρησιμοποίησής τους σε άλλους τομείς με τη διαδικασία μεταφοράς πιστώσεων.

14. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τις κυβερνήσεις, τα κοινοβούλια των κρατών μελών και στην ομάδα προβληματισμού.